Talous- ja sosiaalikomitean lausunto aiheesta "Luonnos komission direktiiviksi direktiivin 90/388/ETY muuttamisesta sen varmistamiseksi, että operaattorin omistamat televerkot ja kaapelitelevisioverkot ovat eri oikeudellisia yksiköitä"



Virallinen lehti nro C 407 , 28/12/1998 s. 0115 - 0117



Talous- ja sosiaalikomitean lausunto aiheesta "Luonnos komission direktiiviksi direktiivin 90/388/ETY muuttamisesta sen varmistamiseksi, että operaattorin omistamat televerkot ja kaapelitelevisioverkot ovat eri oikeudellisia yksiköitä" (98/C 407/21) Komissio päätti 4. maaliskuuta 1998 Euroopan yhteisön perustamissopimuksen 198 artiklan mukaisesti pyytää talous- ja sosiaalikomitean lausunnon edellä mainitusta luonnoksesta. Asian valmistelusta vastannut liikenne- ja tietoliikennejaosto perusti valmisteluryhmän ja nimitti esittelijäksi Alexander-Michael von Schwerinin. Talous- ja sosiaalikomitea nimitti 9. 10. syyskuuta 1998 pitämässään 357. täysistunnossa (syyskuun 9. päivän kokouksessa) Alexander-Michael von Schwerinin yleisesittelijäksi ja hyväksyi seuraavan lausunnon. Äänestyksessä annettiin 85 ääntä puolesta, kolme vastaan seitsemän pidättyessä äänestämästä. 1. Johdanto 1.1. Telepalvelumarkkinoiden kilpailua koskevalla, kesäkuun 28 päivänä 1990 annetulla Euroopan komission (jäljempänä "komissio") direktiivillä 90/388/ETY () avattiin tietyt telepalvelut kilpailulle ja jäsenvaltiot velvoitettiin ryhtymään tarvittaviin toimenpiteisiin telepalvelumarkkinoiden asteittaiseksi avaamiseksi. 1.2. Lokakuun 18. päivänä 1995 komissio hyväksyi kaapeliverkkoja koskevan direktiivin 95/51/EY (), jossa jäsenvaltioita kehotettiin käyttämään kaapelitelevisioverkkoja jo vapautettujen telepalveluiden tarjontaan. Lisäksi jäsenvaltioita kehotettiin tapauksissa, joissa teleorganisaatio on samanaikaisesti myös kaapelitelevisioverkon tarjoaja, huolehtimaan siitä, että yritys pitää erillistä kirjanpitoa yleisen televerkon, kaapelitelevisioverkon ja telepalvelujen tarjoajana toimimisen osalta. 1.3. Kaapeliverkkodirektiivissä ja kilpailua koskevassa direktiivissä 96/19/EY () komissio velvoitettiin ennen vuonna 1998 tapahtuvaa markkinoiden täyttä vapauttamista arvioimaan seuraavaa kahta näkökohtaa: televerkkojen ja kaapelitelevisioverkkojen samanaikaisesta tarjoamisesta yhden operaattorin toimesta aiheutuvat kilpailuvaikutukset sekä kaapelitelevisiokapasiteetin tarjoamista televerkkojen kautta koskevat rajoitukset. 1.4. Tämän velvoitteen komissio täyttää 7. maaliskuuta 1998 antamassaan tiedonannossa "kilpailusääntöjen mukaisesti toteutettavasta tarkastelusta, joka koskee televerkkojen ja kaapelitelevisioverkkojen samanaikaista tarjoamista yhden operaattorin toimesta ja kaapelitelevisiokapasiteetin tarjoamiseen televerkoissa liittyvien rajoitusten poistamista" (). 2. Komission ehdotus 2.1. Komission ehdotuksen mukaan jäsenvaltioiden on varmistettava, että kaapelitelevisioverkkojen tarjoamiseen liittyviä erityis- tai yksinoikeuksia omistavat teleorganisaatiot hallinnoivat kaapelitelevisioverkkoja erillisinä oikeudellisina yksikköinä. 2.2. Komission direktiivin tavoitteena on lisätä erityisesti verkkoalan kilpailua jäsenvaltioissa. Tämä koskee sekä puhelinpalvelualaa että lähetystoimintaa, jossa verkot kuuluvat eri omistajille. 2.3. Teettämiensä tutkimusten () perusteella komissio on sitä mieltä, että televiestintäverkkojen ja laajakaistaisten kaapelitelevisioverkkojen samanaikaisella omistuksella on kielteisiä vaikutuksia innovaatioon, kilpailuun ja infrastruktuurin rakentamiseen. Televiestintä- ja kaapelitelevisioverkon samanaikainen omistaminen haittaa siten verkkoinfrastruktuurin teknistä kehittämistä. Komissio perustelee näkemystään seuraavilla syillä: Markkinoilla määräävässä asemassa olevilla yrityksillä on monissa EU:n jäsenmaissa parempi lähtöasema kuin uusilla markkinoille tulijoilla. Kaapelitelevisiokapasiteetin tarjoamiselle televerkoissa on olemassa rajoituksia. Direktiivissä 95/51/EY säädetty kirjanpitojen erottaminen toisistaan, kun sama teletoiminnan harjoittaja tarjoaa samanaikaisesti kilpailevia verkkoja, ei ole tarjonnut tarvittavaa suojaa kilpailua rajoittavan toiminnan kaikkia muotoja vastaan. Asianomainen yritys joutuu eturistiriitatilanteeseen, koska sen televerkon tai kaapelitelevisioverkon huomattava parantaminen voi johtaa sen tarjoaman toisen verkon asiakkaiden menettämiseen. 3. Yleistä 3.1. Komitea panee merkille, että komissio pyrkii edelleen päättäväisesti televiestintäalan vapauttamiseen. Komitea tukee komission tavoitetta, jonka mukaan Euroopan unionin lainsäädäntötoimien tulee edistää kasvua ja työpaikkojen luomista. 3.2. Komitean mielestä myös komission kaapelitelevisioverkkoihin liittyvien lainsäädäntötoimien tulee: edistää sosiaalisen informaatioyhteiskunnan rakentamista ja elämänlaadun parantamista, vahvistaa yhteisön taloudellista ja sosiaalista yhteenkuuluvuutta, edistää yritysten kilpailukykyä ja innovaatiovalmiutta, sekä auttaa turvaamaan ja luomaan työpaikkoja. 4. Erityistä 4.1. Komitean mielestä direktiiviehdotuksen ja siihen liittyvien tutkimusten () perusteella ei voida päätellä, että televiestintä- ja kaapelitelevisioverkkotoiminnan erottaminen omiksi oikeudellisiksi yksiköikseen edistäisi merkittävästi teknisen infrastruktuurin kehittämistä. Komitea viittaa tässä yhteydessä siihen, että esimerkiksi Yhdysvalloissa vaikkakin komitea on tietoinen siitä tosiasiasta, että siellä on vähän paikallista kilpailua puhelinjätti AT& T:lle annettiin lupa ostaa kaapelitelevisio-operaattori TCI. Kehityskulku on siten Yhdysvalloissa ollut juuri päinvastainen, ja tähän johtaneet syyt tulisi ottaa huomioon myös Euroopassa. 4.2. Komitea huomauttaa, ettei komission säädösehdotuksessa oteta huomioon tiedotusvälineisiin liittyvää lainsäädäntöä, joka vaihtelee suuresti eri jäsenvaltioissa. 4.3. Komitea on komission kanssa samaa mieltä siitä, ettei ole toivottavaa omistussuhteista riippumatta viivästyttää uusien edistyksellisten viestintäpalveluiden syntymistä, jottei teknisen kehityksen rajoittaminen aiheuttaisi haittaa käyttäjille. 4.3.1. Komissio perustelee direktiiviehdotuksen johdanto-osassa Euroopan yhteisön perustamissopimuksen 90 artiklan soveltamista samanaikaisesti 86 artiklan toisen kohdan b alakohdan kanssa sillä, että molempien verkkojen samanaikaisen omistamisen seurauksena kilpailunvastaisen toiminnan esiintyminen on todennäköistä. 4.3.2. Komitean mielestä 86 artiklan toisen kohdan b alakohdan soveltamisalaa ei voida tulkita laajennettavaksi näin, mikä käy ilmi kyseisen artiklan oikeuspuitteista (). 4.4. Direktiivissä 95/51/EY (ks. alaviite 2, s. 115) jäsenvaltiot velvoitetaan varmistamaan, että yritykset, jotka toimivat samanaikaisesti tele- ja kaapelitelevisioverkon tarjoajina, pitävät erillistä kirjanpitoa. Kyseistä artiklaa on sovellettu vuodesta 1996 lähtien. Saatuja kokemuksia ei siten nyt tilatuista tutkimuksista huolimatta ole pystytty vielä riittävästi tutkimaan, varsinkaan sektorikohtaisesti. 4.5. Jotta varmistettaisiin Euroopan yhteisön perustamissopimuksen 90 artiklan noudattaminen, komissio aikoo vaatia erottamaan oikeudellisesti televerkot ja kaapelitelevisioverkot jolloin omistus voi kuitenkin edelleen useimmiten pysyä samoissa käsissä. Direktiiviehdotuksen johdanto-osan mukaan tämä vaatimus täyttyisi jo, jos teleorganisaation kaapelitelevisiotoiminnot siirretään teleorganisaation kokonaan omistamaan tytäryhtiöön. Oikeudellisten yksikköjen eriyttämistä komissio pitää vain yhtenä vaihtoehtona. Johdanto-osassa komissio kaavailee myös jäsenvaltioihin kohdistettavia lisätoimenpiteitä yksittäistapauksissa. Komitea suhtautuu varauksellisesti tällaisiin lisätoimenpiteisiin. Komitea muistuttaa komissiota siitä, että tämä aiheuttaisi vain oikeudellista epävarmuutta ja olisi vastoin komission tavoitetta edistää innovaatioita, kilpailua ja infrastruktuurien kehittämistä televiestintäalalla. 4.6. Komitean mielestä johdanto-osassa kaavaillut muut toimenpidemahdollisuudet kuten esimerkiksi mahdollinen vaatimus yrityksen myymisestä ovat suhteettomia. Komitean mielestä tässä yhteydessä ei tule puuttua jäsenvaltioiden omistusoikeusjärjestelmiin, kuten myös EY:n perustamissopimuksen 222 artiklassa määrätään. 4.7. Komissio julkaisi 3. joulukuuta 1997 "Vihreän kirjan televiestinnän, tiedotusvälineiden ja tietotekniikan lähentymisestä ja sen vaikutuksista sääntelyyn". Vihreässä kirjassa käsitellään digitaaliteknologian käyttöönoton synnyttämää teknistä lähentymistä, joka tulee johtamaan markkinoiden lähentymiseen. Komitean mielestä lähentymisajatusta voidaan soveltaa myös kaapelialaan. Tele- ja kaapelitelevisioverkkojen oikeudellinen erottaminen rajoittaa asianomaisten yritysten toiminnan lähentyvien markkinoiden yhdelle osa-alueelle mikä koskee myös näiden markkinoiden kansainvälistymistä niin, että tästä koituu kilpailuhaitta asianomaisille eurooppalaisille yrityksille. 5. Päätelmät 5.1. Käydyissä keskusteluissa komissio antoi ymmärtää, että sen ehdotuksen 9 artiklaa voidaan muuttaa lopullisessa versiossa niin, että 86 artiklan b luetelmakohta, 90 artikla sekä nykyiset direktiivit otetaan huomioon. On valitettavaa, ettei komissio selvittänyt asiaa tarkemmin. Jos se olisi tehnyt niin, komitea olisi lausunnossaan voinut päätyä joiltain osin erilaisiin näkemyksiin. 5.2. Komitea pitää tervetulleena komission tavoitetta edistää unionin lainsäädäntötoimien avulla kasvua ja työpaikkojen luomista. Oikeudelliset puitteet myös kaapelialalla, kuten yleishuomioissa edellä huomautettiin ovat osaltaan vaikuttamassa eurooppalaisten yritysten varmuuteen ja niiden innovaatiokyvyn vahvistamiseen, työllisyyteen ja Euroopan tuleviin työ- ja elinolosuhteisiin. 5.3. Komitean mielestä käsiteltävänä oleva direktiivi ei riittävällä tavalla pysty vastaamaan näihin yhteisön oikeudessa asetettuihin perustavoitteisiin (). Direktiiviehdotus jättää monia suhteellisuusperiaatteeseen liittyviä kysymyksiä avoimeksi ja johtaa ainakin osittain oikeudelliseen epävarmuuteen. Bryssel 9. syyskuuta 1998. Talous- ja sosiaalikomitean puheenjohtaja Tom JENKINS () EYVL L 192, 24.7.1990, s.10. () EYVL L 256, 26.10.1995, s. 49. () EYVL L 74, 22.3.1996, s. 13. () EYVL C 71, 7.3.1998, s. 4. () "Cable review Study on the competition implications in telecommunications and multimedia markets of (a) joint provision of cable and telecoms networks by a single dominant operator and (b) restriction on the use of the telecommunications networks for the provision of cable television services", Arthur D. Little International, 1997 sekä "Study on the Scope of the Legal Instruments under EC Competition Law available to the European Commission to implement the Results of the ongoing review of certain situations in the telecommunications and cable television sectors", Coudert, 1997. () 86 artikla: "Yhteismarkkinoille soveltumatonta ja kiellettyä on yhden tai useamman yrityksen määräävän aseman väärinkäyttö yhteismarkkinoilla tai niiden merkittävällä osalla, jos se on omiaan vaikuttamaan jäsenvaltioiden väliseen kauppaan. Tällaista väärinkäyttöä voi olla erityisesti: b) tuotannon, markkinoiden tai teknisen kehityksen rajoittaminen kuluttajien vahingoksi;". () Euroopan yhteisön perustamissopimuksen 2 artikla: "Yhteisön päämääränä on yhteismarkkinoiden toteuttamisella ja talous- ja rahaliiton perustamisella sekä 3 ja 3 a artiklassa tarkoitetun yhteisen politiikan tai yhteisen toiminnan toteuttamisella edistää taloudellisen toiminnan sopusointuista ja tasapainoista kehitystä koko yhteisössä, ympäristöä arvossa pitävää kestävää kasvua, joka ei edistä rahan arvon alenemista, talouden suorituskyvyn korkeaa lähentymisastetta, työllisyyden ja sosiaalisen suojelun korkeaa tasoa, elintason ja elämän laadun nousua sekä taloudellista ja sosiaalista yhteenkuuluvuutta ja yhteisvastuullisuutta jäsenvaltioiden välillä." ja 117 artikla: "Jäsenvaltiot katsovat, että tällainen kehitys seuraa paitsi siitä yhteismarkkinoiden toiminnasta, joka edistää sosiaalisten järjestelmien yhdenmukaistamista, myös tässä sopimuksessa määrätyistä menettelyistä sekä lakien, asetusten ja hallinnollisten määräysten lähentämisestä."